KIRJALLINEN KYSYMYS P-0767/00 esittäjä(t): Bart Staes (Verts/ALE) komissiolle. Hankkeet Turkin demokratian ja vähemmistöjen oikeuksien edistämiseksi.



Virallinen lehti nro 026 E , 26/01/2001 s. 0108 - 0109



KIRJALLINEN KYSYMYS P-0767/00 esittäjä(t): Bart Staes (Verts/ALE) komissiolle (9. maaliskuuta 2000) Aihe: Hankkeet Turkin demokratian ja vähemmistöjen oikeuksien edistämiseksi Voiko komissio antaa tarkan luettelon niistä Turkin vähemmistöjen ja/tai kurdikysymyksen tukemiseksi ja suojelemiseksi käynnistetyistä hankkeista, joita EU on kolmena viime vuotena rahoittanut MEDA-ohjelman kautta? Suureksi hämmästykseksemme ei sana vähemmistö esiintynyt yhdenkään MEDA 1996-1999 -ohjelmaan kuuluvan hankkeen kuvauksessa, vaikka tietääksemme ainakin yhtä kurdiaiheeseen liittyvää konferenssia on tuettu rahallisesti. Aikooko komissio tukea vuodesta 2000 alkaen Turkin maaperälle tai mahdollisesti sen ulkopuolelle sijoittuvia erillisiä hankkeita, joilla suojellaan ja tuetaan vähemmistöjen sosiaalisia, taloudellisia ja kulttuuriin liittyviä oikeuksia? Onko komissio valmis käyttämään tarvittavia diplomatian painostuskeinoja kyseisten hankkeiden häiriöttömän toiminnan varmistamiseksi? Günter Verheugenin komission puolesta antama vastaus (23. maaliskuuta 2000) Komissio on myöntänyt rahoitusta kahdelle nyt jo päättyneelle vuosien 1996-1999 demokratian kunnioittamiselle perustuvan Meda-ohjelman alaiselle (budjettikohta B-7050) ja Turkkia koskeneelle hankkeelle. Yhteiskunnallisia ongelmia tutkivan säätiön TOSAVin esittämällä hankkeella kansalaisyhteiskunnan, ihmisoikeuksien ja demokratian vahvistamiseksi Turkissa (120 000 euroa) pyritään edistämään asenteiden maltillistumista sekä turkkilaisten että kurdien yhteisöissä. Turkin edistyksellisten ammattiyhdistysten keskusjärjestö DISK ehdotti Turkin ammattiyhdistysten henkilökunnan koulutusta ja ammattiyhdistysvapautta valvovan komission perustamista (150 000 euroa). Komissio ei ole käyttänyt sanaa vähemmistö yksittäisten hankkeiden kuvauksissa, koska termi ymmärretään Turkissa 1920-luvun kansainvälisistä oikeudellisista asiakirjoista (Lausannen sopimuksesta) periytyvässä, oikeudellisessa erityismerkityksessä ja sitä käytetään vain kolmesta tunnustetusta vähemmistöryhmästä (kreikkalaisista, juutalaisista ja armenialaisista). EU:n jäsenvaltioissa mahdollisesti vähemmistöiksi luettavilla ryhmillä (alevi-muslimit**, suriani-kristityt**, kurdit, lazit jne.) ei tällä hetkellä ole vähemmistön asemaa Turkissa. Parlamentin jäsenen tarkoittama konferenssi saattaa olla juuri TOSAVin ja kansainvälisiä neuvotteluja tutkivan soveltavien tieteiden tutkimuskeskuksen CANSINin yhdessä kesäkuussa 1998 järjestämä konferenssi. Se pidettiin ekumeenisen instituutin kansainvälisessä konferenssikeskuksessa (Bosseyssä, Célignyssä) ja sen otsikkona oli Vuoropuhelu: turkkilaisten ja kurdien mielipidejohtajien tapaaminen Euroopassa. Parlamentin jäsenen olisi ehkä kuitenkin huomattava, että vuosien 1992 ja 1998 välillä komissio rahoitti budjettikohdasta B-704 useaa hanketta, joiden pyrkimyksenä oli lisätä ihmisoikeuksien kunnioittamista Turkissa. Komissio lähettää suoraan parlamentin jäsenelle ja parlamentin sihteeristölle luettelon näistä hankkeista. Komissio aikoo jatkaa toimintaa ihmisoikeuksien suojaamisen parantamiseksi Turkissa kulttuuri-, uskonto- ja kielivähemmistöjen oikeudet mukaan luettuina sekä antaa tulevaisuudessakin tukea siihen tähtääville hankkeille. Vuodesta 2000 lähtien yksi komission yksikkö hallinnoi kahta tätä asiaa koskevaa budjettikohtaa (B-705 ja B-704), jotta voidaan varmistaa, että toimet tukevat toisiaan. Komissio toivoo, että nyt kun Turkki on jäsenehdokasvaltio, ei tarvita diplomaattista painostusta sen varmistamiseksi, että yhteisön rahoitusta saaneet hankkeet voivat toimia ongelmitta.